google/wiki40b huggingface dataset:
רוי פטריסיו

קריירת מועדונים

בצעירותו שיחק פטריסיו בעמדת החלוץ. בגיל 14 סקאוט ששלחה ספורטינג ליסבון התרשם ממנו כשוער ופטריסיו עבר לקבוצת הנוער של ספורטינג. את הופעת הבכורה שלו בליגה הפורטוגזית הוא ערך במחזור ה-10 במשחק מול מאריטימו כאשר עלה כמחליף במקום השוער הראשון ריקרדו 15 דקות לסיום. קבוצתו ניצחה במשחק בתוצאה 0-1. 
בשנת 2007 עזב ריקרדו, השוער הראשון, את ספורטינג לבטיס, וספורטינג החתימה את השוער הסרבי ולדימיר סטויקוביץ' ופטריסיו הפך להיות השוער השני. ב-27 בנובמבר 2007 ביצע את הופעת הבכורה שלו באירופה בהפסד 1-2 למנצ'סטר יונייטד בליגת האלופות.
בקיץ 2008 קיבל הצעה מקבוצת מילאן האיטלקית, אך סירב.
במוקדמות ליגת האלופות לעונת 2009-10 במשחק מול טוונטה אנסחדה שנערך בפורטוגל, בדקה ה-94 במצב של 0-1 לטוונטה, קיבלה ספורטינג כדור קרן, פטריסיו הצטרף להתקפה וכבש. 
ב-12 בדצמבר 2012 זכה בפעם השנייה ברציפות בפרס כדורגלן השנה של ספורטינג.
ב-18 ביוני 2018 הצטרף למועדון וולברהמפטון וונדררס מליגת הפרמייר ליג וחתם על חוזה ל-4 שנים.

נבחרת פורטוגל

ב-2007 זומן לראשונה לסגל הנבחרת הצעירה של פורטוגל.
ב-29 בינואר 2008 קיבל זימון ראשון לסגל הנבחרת הבוגרת למשחק מול איטליה בציריך, אך לא שותף במשחק. גם במשחקי יורו 2008 נשאר על הספסל בכל המשחקים. את משחק הבכורה שלו בנבחרת הבוגרת ערך במשחק ידידות מול ספרד ב-17 בנובמבר 2010. ביורו 2012 היה השוער הראשון והגיע עם הנבחרת לחצי הגמר. במונדיאל 2014 פתח בהרכב במשחק הראשון, אך נפצע ולא שותף במשחקים הבאים. הנבחרת לא העפילה משלב הבתים.
ביורו 2016 שיחק בכל משחקי הנבחרת והיה שותף לזכייתה בטורניר, לראשונה בתולדותיה.
הפיגוע במשגב עם

הפיגוע

ב-7 באפריל 1980 חמישה מחבלים מארגון חזית השחרור הערבית, חמושים ברובי AK-47 וברימוני יד, חצו את גדר המערכת שבגבול הצפון, ובחסות החשיכה השתלטו על בית הילדים בקיבוץ משגב עם. במהלך ניסיונם להיכנס לבית הילדים, נתקלו במזכיר הקיבוץ שמואל (סמי) שני, שניסה למנוע מבעדם להיכנס והרגו אותו. בבית הילדים תפסו המחבלים כבני ערובה שבעה ילדים וחבר הקיבוץ ששהה אתם. כוחות צה"ל, בפיקוד מפקד עוצבת הגליל, תא"ל יוסף קולר, החל במשא ומתן עם המחבלים, שאפשר העברת מזון לילדים. 
במהלך הלילה, ניסה צוות של סיירת גולני בפיקוד יונתן רז, לפרוץ לבית הילדים, אולם הרמטכ"ל, רפאל איתן, הורה לתא"ל קולר לעצור את ניסיון ההשתלטות בטרם הצליחו אנשי הסיירת לפרוץ לבית הילדים. במהלך ניסיון הפריצה נהרג חובש הצוות, אלדד צפריר. בהמשך הגיעו לשטח גם אלוף פיקוד צפון, יאנוש בן גל ומפקד עוצבת געש, תא"ל אורי שגיא, שאף השתתף בפעולת ההשתלטות בהמשך.
סיירת גולני, בפיקוד גיורא ענבר, לקחה חלק גם בניסיון ההשתלטות השני, שהתרחש בשעות הבוקר, אותו הובילו לוחמי סיירת מטכ"ל, בפיקוד עוזי דיין, מפקד היחידה, אשר בו חוסלו המחבלים וחולצו בני הערובה למעט הרוג אחד, הפעוט אייל גלוסקא שנרצח על ידי המחבלים במהלך הלילה. בכוח הפורץ היה גם עמוס בן אברהם, שהתנדב לפרוץ ראשון לבית הילדים, וספג את מכת האש הראשונה של המחבלים. הוא נפצע בפריצה זו, ועבר ניתוחים רבים בידו, שנותרה מוגבלת. גם מפקד הכוח, דיין, נפצע במהלך הפריצה מרסיסי רימון בחזה וברגל.
בפעולה זו נחשפה לראשונה יחידת עוקץ - יחידת הכלבנים של צה"ל. זו הייתה הפעם הראשונה שהיחידה הפעילה כלבים ללוחמה בטרור בפעילות נגד חוטפים.

תגובת ישראל לפיגוע

בעקבות הפיגוע יצאה ישראל למבצע מתח גבוה והעתיקה את גדר המערכת 500 מטרים מערבה אל תוך שטח לבנון.
אידיאולוגיה וחוק בפסיקת בית המשפט העליון

מענקים ופרסים

הספר זכה בפרס גורני למשפט ציבורי לשנת 2016, בקטגוריה של "תרומה משמעותית למשפט הציבורי בישראל".
עבור המחקרים שעמדו בבסיס הספר ניתנו מענקים מאת "תוכנית מרכז המצוינות של הוועדה לתכנון ותקצוב והקרן הלאומית למדע", "הדוכן ע״ש גות׳ דרייפוס ליישוב סכסוכים והמשפט" ו"הרשות למחקר ופיתוח באוניברסיטה העברית".
באדוויזר

היסטוריה

אדולפוס בוש היגר מגרמניה לארצות הברית ב-1857. הוא התיישב בסנט לואיס, שם בסופו של דבר הקים את מבשלת הבירה שלו. בסנט לואיס הוא הכיר והתחתן עם לילי אנהאוזר. בבעלותו של אביה של לילי, אברהארד אנהאוזר, הייתה מבשלת בירה קטנה. ב-1864 הקים בוש שותפות עם חותנו שתתפתח בהמשך לחברת אנהאוזר-בוש.
בוש סייר ברחבי אירופה כדי ללמוד את החידושים האחרונים בתעשיית הבירה. בשנות השבעים של המאה ה-19 הפכה אנהאוזר-בוש לחברת הבירה האמריקאית הראשונה שהשתמשה בתהליך של פסטור, תהליך שבהדרגה האריך את חיי המדף ואת האפשרות להוביל את הבירה שיוצרה על ידם. באמצע המאה ה-19, העדיפו רוב האמריקאים בירה כהה וחזקה. בוש התוודע לסוגי בירה קלים יותר במהלך מסעותיו והחל לייצר בירה בוהמית קלה. ב-1876 הוציאה אנהוזר-בוש לשוק את סוג הבירה הזה תחת השם באדוויזר.
עד להנהגת חוק היובש היו לבאדוויזר שני עשורים של צמיחה. בתקופת היובש הפסיקה החברה את ייצור הבירה ועבר לייצר מגוון של משקאות ללא אלכוהול. עם ביטולו של חוק היובש ב-1933 חזרה אנהאוזר-בוש לייצר את באדוויזר שוב. במהלך תקופת היובש טעמו של צרכן הבירה הממוצע השתנה עקב מתיקותם של סוגי הבירה שיוצרו בייצור ביתי ובאופן בלתי חוקי. הגידול בהיקף פעולתה של החברה היה מוגבל עקב השפל הגדול, אך הודות להמצאתה של פחית השתייה, בין השאר, בשנת 1936, חזרו המכירות של באדוויזר לטפס שוב.
במהלך מלחמת העולם השנייה, הסבה החברה חלק מקווי היצור שלה לטובת המאמץ המלחמתי וויתרה על השוק שלה בחוף המערבי של ארצות הברית כדי לפנות מקום ברשת רכבות המשא. לאחר המלחמה חלה עלייה תלולה בהיקף עסקיה של אנהאוזר-בוש בכלל ושל בירת באדוויזר בכלל. ב-1946 נהיה אוגוסט בוש הבן לנשיא אנהאוזר-בוש והוא החל להניח את היסוד לרשת העולמית של מבשלות הבירה של החברה. מבשלה חדשה נפתחה ב-1951 בניוארק, ניו ג'רזי, הראשונה מבין 9 מבשלות שיפתחו במשך 25 השנים הבאות. נכון ל-2014 משווקת באדוויזר ביותר מ-80 מדינות. לאחר ההשתלטות של חברת AB InBev הבלגית על אנהאוזר-בוש ב-2008, ננקטו בחברה מספר צעדים לצמצום ההוצאות, ויש הטוענים כי עקב כך השתנה לרעה טעמה של באדוויזר.

שם הבירה

חברת אנהאוזר-בוש הייתה מעורבת בסכסוך עם חברות בירה אירופאיות על הזכות על השם באדוויזר, במיוחד עם חברת בירה צ'כית הנושאת את אותו שם (Budweiser Budvar Brewery).
בירה הייתה מיוצרת בעיר באדוויס (בגרמנית: Budweis , כיום, העיר הצ'כית צ'סקה בודייוביצה) מאז היווסדה על ידי אוטוקאר השני, מלך בוהמיה ב-1245. השם באדוויזר מקורו בשם העיר ומשמעותו הוא "של באדוויס". ב-1876 פיתחו אדולפוס בוש וידידו קארל קונרד, יבואן ליקרים, את הבירה בסגנון הבוהמי, שממנו הושפעו במהלך ביקורם באזור. יצרני בירה בבוהמיה (כיום חלק מצ'כיה), נהגו לקרוא לבירה שהם ייצרו על שם העיר שבה ייצרו אותה בתוספת הסיומת er. הבירה שיוצרה בעיר פילזן, לדוגמה, נקראה "פילזנר". בוש וקונרד ביקרו בבאדוויס, השוכנת 104 ק"מ מדרום לפילזן ושכאמור, הייתה ידועה במבשלות הבירה שלה.
נכון ל-2014 משווקת הבירה האמריקאית, באדוויזר ברוב ארצות אירופה לא בשמה המקורי, אלא בשם באד (Bud), והשם באדוויזר מתייחס לבירה הצ'כית המקורית. רק בשוודיה, בממלכה המאוחדת ובאירלנד נמכרים שני סוגי הבירות בשם באדוויזר. בשנת 2008 דיווחה אנהאוזר-בוש כי מוצריה תופסים 50.9% משוק הבירה בארצות הברית, בעיקר בירת באדוויזר. באותה שנה רכשה תשלובת הבירה הבלגית-ברזילאית InBev את השליטה באנהאוזר-בוש כדי ליצור את חברת ייצור הבירה הגדולה בעולם.

בישראל

בשנות ה-80 של המאה ה-20 ייצרה "מבשלת שיכר לאומית" בישראל בירה "באדוויזר", בזיכיון מטעם חברת אנהאוזר-בוש.
דמיטרי באגה

ביוגרפיה

באגה החל את קריירת המשחק במחלקת הנוער של באטה בוריסוב ובשנת 2008 עלה לקבוצה הבוגרת. בשנת 2011 נמנה עם סגל נבחרתו בטורניר אליפות אירופה עד גיל 21 שסיימה את הטורניר במקום השלישי, שיחק בכל חמשת המשחקים וכבש את שער הבכורה של הנבחרת בטורניר. את הופעת הבכורה בנבחרת ערך ב-15 באוקטובר 2013 במשחק ידידות מול נבחרת יפן בו ניצחה בלארוס 1-0.
במדי באטה בוריסוב זכה באגה באליפות בלארוס שמונה שנים ברציפות, בכל אחת מעונותיו בקבוצה הבוגרת, ובגביע הבלארוסי בשנים 2010 ו-2015 והופיע במדיה ארבע פעמים בשלב הבתים של ליגת האלופות.
בתחילת ינואר 2016, במהלך פגרת הליגה ולאחר שקבוצתו נשרה מהמפעלים האירופיים, חתם באגה בהפועל חיפה.
באגה הוא אחיו של כדורגלן העבר אלכסיי באגה המשמש עוזר מאמן בבאטה בוריסוב.
משרד הכלכלה, המסחר והתעשייה (יפן)

משרד הכלכלה, המסחר והתעשייה (ביפנית: 経済産業省, תעתיק: קֶייזאי-סָנְגיוֹ-שוֹ), או בשמו המקוצר METI, הוא אחד ממשרדי ממשלת יפן. המשרד נוסד ב-2001 בעקבות רפורמות הייעול בממשלה, במהלכן נטמעו מספר סוכנויות כלכליות ממשרדים אחרים ב"משרד לסחר בינלאומי ותעשייה."
למשרד יש סמכויות רבות בנושא מדיניות הסחר הבינלאומי של יפן, בנושאי אנרגיה ובנושאי כלכליים אחרים. בעבר ספג המשרד ביקורת מצד גורמים כלכליים במערב, שטענו שהמשרד מונע תחרות הוגנת בשוקי המדינה, ומפלה לטובת היצרנים המקומיים.
נחל אלכסנדר

נַחַל אֲלֶכְּסַנְדֶּר (בעבר Nahr Iskanderuneh) הוא נחל הזורם מהרי השומרון ועד לים התיכון. ברובו הוא זורם בעמק חפר. שפך הנחל מצוי מצפון לנתניה בין המושבים מכמורת ובית ינאי. הנחל מנקז את אזור שכם ומרכז השומרון, וכן חלק משפלת החוף. אורך הנחל כ-32 ק"מ. חלקו התחתון של הנחל וסביבותיו הם גן לאומי מוכרז.
הנחל מקבל מים מנחל שכם, נחל תאנים, נחל אומץ, נחל בחן ונחל אביחיל. בחלקו העליון, ההררי, הנחל אכזב, מכיוון שהמבנה הסלעי גורם לחילחול רב. בנחל נמצאת אוכלוסייה חשובה של צב רך. על הנחל הוקם גשר הצבים, המושך מטיילים רבים הבאים לצפות באוכלוסיית הצבים.
סמוך לגדה הצפונית של נחל אלכסנדר, בחלקו העליון (המזרחי) מצוי האתר הארכאולוגי "שייח מושארף".

מקור השם

קיימות שתי גרסאות למקור שמו של הנחל:
אחת היא על שמו של המלך אלכסנדר ינאי שהיה מלך מבית חשמונאי וכבש את האזור שבו זורם הנחל במאה ה-1 לפנה"ס. לפי ההסבר השני לשם, טרם קום מדינת ישראל, ערביי הארץ קראו לנחל "וואדי איסכנדיר" (או "נהר אסכנדורה"), על שם אסכנדר אבו זבורה, בעל קרקעות עשיר וסוחר אבטיחים מצליח שחי במאה ה-19 והיה מייצא אבטיחים מאזור שכם למצרים. הוא היה משיט את האבטיחים ברפסודות ששטו לאורך הנחל עד לים התיכון, שם סמוך למושב מכמורת של היום היה "מינת אבו זבורה" (נמל אבו זבורה) שבבעלותו, ומשם הוא היה שולח אותם באוניות למצרים.

שיקום הנחל

החל משנת 1995 החלו לשקם את הנחל ותוצאות השיקום נראות בשטח, אף על פי שהמלאכה לא תמה. תחילה הוקמה ה"מינהלה לשיקום נחל אלכסנדר", המאגדת כ-20 גופים בעלי עניין בשיקום הנחל. הייחוד של המנהלה לשיקום הנחל הוא, שנציגים של גופים רבים שותפים לעבודה. נמצאים בה נציגים של המשרד לאיכות הסביבה, הקרן הקיימת לישראל, נציגי החברה להגנת הטבע, מינהל מקרקעי ישראל, רשות הטבע והגנים, נציגי יישובי האזור ועוד. כ-50 מיליון שקלים הושקעו  בפרויקט. ב-2003 במהלך "פסטיבל הנחלים" באוסטרליה, פרויקט שיקום נחל אלכסנדר זכה במקום הראשון בתחרות הבינלאומית "RIVERPRIZE" בנושא איכות הסביבה. אחד הנחלים המזוהמים בארץ הפך למקור דוגמה למנהלות לשיקום נחלים ברחבי העולם. רשות ניקוז השרון, אגודת המים "אפיקי עמק חפר", החברה הממשלתית לתיירות ונציבות המים הם הגופים המתקצבים.
עם זאת, ממחקר שנערך בין השנים 2014- 2018 על ידי חוקרי בית הספר למדעי הים מהמרכז האקדמי רופין עולה שבנחל קיימים יותר מ-50 מזהמים שונים
זודיאק (סרט)

עלילה

ב-4 ביולי 1969, אלמוני מתקיף את דרלין פרין ואת מייק מיג'ו עם אקדח. מג'יו שורד, אך פרין מתה.
חודש לאחר מכן, מפורסמים בעיתון 'הכרוניקל' מכתבים מוצפנים שנכתבו על ידי רוצח הקורא לעצמו "זודיאק", וזוג נשוי מצליח לפענח אחד מהם. הקריקטוריסט רוברט גרייסמית' (ג'ייק ג'ילנהול) לא נלקח ברצינות בידי הכתב פול אייברי (רוברט דאוני ג'וניור) ובידי העורכים, והם מונעים ממנו את הפרטים הראשונים על ההריגות, למרות התעניינותו במקרה. גרייסמית' מצליח לפענח את המכתב, ואייברי מתחיל לחלוק איתו מידע כי הוא מבין שהוא יעיל. רוצח הזודיאק תוקף את בריאן הארטנל ואת ססיליה שפרד. שפרד מתה יומיים לאחר מכן, והארטנל שורד. אחת מהתובנות של גרייסמית' לגבי המכתבים היא שההתייחסות של זודיאק לאדם כ"החיה המסוכנת מכולן" מתייחס לסיפור ולסרט "המשחק המסוכן ביותר" (שמציג דמות ששמה הרוזן זארוף). העובדה שגם שמו של זארוף וגם השם זודיאק מתחילים באותה האות, נראית חשובה.
שבועיים לאחר מכן, נהג המונית פול סטיין נורה ונהרג מיד לאחר שהסיע את הרוצח. הזודיאק שולח לכרוניקל חתיכות של חולצתו של סטיין שמוכתמות בדם, ביחד עם מכתב לועג.
הבלש דייב טוסקי (מארק רופאלו) ושותפו ביל ארמסטרונג מוקצים לתיק של סטיין. הרוצח, או מישהו שמעמיד פנים שהוא הרוצח, ממשיך להשתעשע עם הרשויות בשליחת עוד ועוד מכתבים, ומדבר בטלפון עם עורך הדין מלווין בלי כשהוא מופיע בתוכנית אירוח. בזמן זה, אייברי וגרייסמית' מחליטים לעבוד ביחד, ומתעמקים עמוק יותר לתיק.
בשנת 1971, הבלשים טוסקי וארמסטרונג מתחקרים את ארתור ליי אלן, חשוד ברצח דרלין פרין. אלן מתנהג באופן מחשיד בזמן התחקור, והבלשים שמים לב שהוא חובש שעון עם סמלים מגלגל הזודיאק, עם אותו הסמל של הרוצח. לעומת זאת, מומחה בניתוח כתב יד מתעקש שאלן לא כתב את מכתבי הזודיאק. אייברי מקבל מכתב שמאיים על חייו; הוא הופך לפרנואידי, ומתחיל להשתמש בסמים ולשתות אלכוהול.
בשנת 1978, אייברי מחליט לעזוב את הכרוניקל, ועובר לסקרמנטו בי. גרייסמית' יוצר קשר עם טוסקי על רציחות הזודיאק, ומרשים את הבלש עם ידיעותיו על התיק. אף על פי שטוסקי לא יכול לתת לגרייסמית' גישה ישירה לראיות, הוא נותן לו שמות ופרטים של תחנות משטרה במדינות אחרות שרציחות הזודיאק התרחשו בהן. טוסקי מורד בדרגה משום שלכאורה זייף מכתב מרוצח הזודיאק, וגרייסמית' ממשיך את חקירתו שלו, שמופיעה בכרוניקל, ומרואיין בטלוויזיה על התקדמותו בנוגע למקרה. הוא מתחיל לקבל שיחות טלפון אנונימיות בהן נשמעת נשימה כבדה. בגלל שקיעתו במקרה, גרייסמית' מאבד את עבודתו ואשתו, מלאני, עוזבת אותו ולוקחת את ילדים איתה. גרייסמית' משיג עוד מידע שרומז על כך שאלן הוא רוצח הזודיאק, ולמרות שראיה נסיבתית מקשרת אותו לרצח, הראיות הפיזיות, כמו טביעות אצבעות וכתב יד, לא מקשרים אותו לרצח.
בשנת 1983, גרייסמית' עוקב אחרי אלן לחנות, בה הוא עובד כפקיד. השניים נתקלים לקצרה עד שגרייסמית' עוזב. שמונה שנים לאחר מכן, הקורבן מייק מיג'ו נפגש עם הרשויות ומזהה את אלן דרך תמונה. בעוד הרשויות עוברות אחר חנות ספרים, עותקים של ספר של גרייסמית', "זודיאק", מופיעים.
הסרט מסתיים בכיתוב בו מתואר שלאחר מותו של אלן, בדיקה מצאה שאין קשר בין ה-DNA של אלן ובין דגימה שנאספה מאחד מהבולים ממכתבי הזודיאק.
המכון הגבוה לתורה

המכון הגבוה לתורה (בראשי תיבות מג"ל) הוא מוסד ישיבתי תורני ומדרשה תורנית לנשים הפועל בתוך אוניברסיטת בר-אילן.

בית המדרש

המכון הגבוה לתורה נוסד בקיץ 1972 (אלול ה'תשל"ב) במטרה לאפשר לסטודנטים באוניברסיטה הלומדים במגמות שונות, להמשיך בלימוד תורה כפי שהורגלו בישיבות הגבוהות בטרם בואם לכותלי האוניברסיטה.
מתכונת הלימודים במוסד היא מתכונת ישיבתית מצומצמת, והיא מותאמת לתלמידים אשר מצויים בחלק משעות היום בלימודים במחלקות השונות באוניברסיטה.
הלימודים מתמקדים בתחומים הבאים: גמרא בעיון; הלכה - לקראת מבחני הסמכה לרבנות; וכן שיעורים במקרא, מחשבת ישראל ומבואות לספרות חז"ל, בדומה לישיבות גבוהות במגזר הציוני דתי. נוסף על כך, במכון הגבוה לתורה פועלת תוכנית מיוחדת לדוקטורנטים מצטיינים; תוכנית הכשרה מעשית לרבנים; תוכנית "ראשית", תוכנית העשרה מיוחדת לסטודנטים חסרי רקע בלימודי יהדות. המכון מפעיל גם את כינוסי "ניצוצות" העוסקים בחידושי תורה ומדע. 
מייסדי המכון הגבוה לתורה הם ד"ר זרח ורהפטיג, ממנהיגי הציונות הדתית, הרב לוקשטיין, נגיד האוניברסיטה דאז, ופרופ' מ"צ קדרי, רקטור האוניברסיטה דאז, ששם המוסד הוצע על ידו.
המכון הגבוה לתורה נוסד בעזרתו של הפילנתרופ היהודי לודוויג יסלזון, ואף נקרא על שמו.
בשנת יסודו מנה המכון הגבוה לתורה 15 תלמידים; כיום הוא מונה מעל 350 תלמידים. ראשון הר"מים במוסד היה הרב קונוטופסקי. בהמשך כיהנו בו ר"מים שונים ביניהם הרב שלמה דיכובסקי, שעמד לזמן קצר בראש בית המדרש, והרב משה רזיאל, אשר במשך שנים ארוכות כיהן כראש בית המדרש. את הרב רזיאל החליף הרב אהרן כ"ץ המכהן כר"מ במג"ל מאז שנת תשל"ד. באלול ה'תשס"ח (2008) החליף הרב שבתי רפפורט את הרב כץ שחזר לתפקידו כר"מ וכראש כולל הלכה. כעבור עשור באלול ה'תשע"ח (2018) החליף הרב ד"ר יהודה אלטשולר את הרב רפפורט בתפקיד.
ר"מים נוספים במג"ל: הרב מאיר ברקוביץ'; הרב רפאל שטרן; הרב ד"ר מיכאל אברהם, הרב דוד בגנו והרב נחמיה טיילור.
מוצר צריכה

מוצרי צריכה (אנגלית: Consumer good או Final good) הם מוצרים מוחשיים המוצעים למכירה וניתנים לקניה על ידי הציבור הרחב לשימוש פרטי ולא מסחרי.
ההגדרה למוצר צריכה גמישה ומשתנה בזמן ובמקום. בדרך כלל ניתן לסווג מוצר כמוצר צריכה על פי אופן השימוש של הצרכן הסופי בו  - המוצר עונה על צורך או דרישה של המגזר הפרטי.
מוצרים אלו הם פריטים המיוצרים בבית מלאכה, בית חרושת או כאלה אשר עברו עיבוד אנושי כלשהו, והם מוצעים למכירה כמוצרים סופיים הניתנים לשימוש מידי.
לדוגמה: חלב, לחם וביצים הם באופן מובהק מוצרי צריכה, הנמצאים ברשימת בפיקוח המחירים של משרד הכלכלה, ונכללים בדרך כלל בסל המוצרים שממנו נקבע מדד המחירים לצרכן.
נמל התעופה בורגס

היסטוריה

הנמל הוקם ב-27 ביוני 1927 על ידי חברת תעופה צרפתית שחתמה על הסכם עם ממשלת בולגריה שכל עובדי הנמל יהיו בולגרים.
בשנת 1947 החלה חברת התעופה הבולגרית בלקן בולגריה איירליינס להפעיל טיסות מנמל התעופה ליעדים שונים בבולגריה ומחוצה לה.
בשנת 1970 הפך הנמל להיות בינלאומי כששירת כ-45 יעדים.
מפקד האקדמיה הצבאית של ארצות הברית

מפקד האקדמיה הצבאית של ארצות הברית (שם התפקיד באנגלית: Superintendent of the United States Military Academy) הוא הראש הצבאי והאקדמי של מוסד זה, הידוע יותר בשם "וסט פוינט".

התפקיד ותולדותיו

תפקידו של מפקד האקדמיה שקול בקירוב לזה של נשיא אוניברסיטה אזרחית, אם כי בזכות מעמדו הפיקודי יש לו השפעה גדולה יותר על חיי היומיום של הצוערים משיש לנשיא מוסד אקדמי אזרחי על הסטודנטים בו. 
על פי המסורת מתמנה לתפקיד קצין שהוא בוגר האקדמיה. תקן הדרגה של מפקד האקדמיה כיום הוא של לוטננט גנרל, והוא כפוף ישירות לראש מטה צבא ארצות הברית.
המפקד הראשון של האקדמיה (1801-1803, שירת שוב ב-1805-1812) היה הקולונל ג'ונתן ויליאמס (Jonathan Williams). 
המינוי לפיקוד על האקדמיה היווה בעבר לא פעם כעין מקפצה לתפקיד פיקודי בכיר יותר בצבא ארצות הברית. אחדים ממפקדי האקדמיה שירתו בהמשך כגנרלים המפקדים של הצבא (תפקיד שהוחלף בהמשך בתפקיד ראש מטה הצבא), ושלושה מהם התמנו בהמשך שירותם לרמ"טים. חמישה ממפקדי האקדמיה היו קצינים שעוטרו במדליית הכבוד של הקונגרס.  
כיום התפקיד הוא תפקידו האחרון בצבא של מפקד האקדמיה: כתנאי למינויו על המועמד לתפקיד להצהיר כי יפרוש מן השירות הצבאי עם סיום תפקידו זה. הכלל נועד לאפשר למפקד האקדמיה להיות חופשי מכל השפעה בלתי ראויה של פיקוד הצבא. מאידך, מצב זה פוגע בכוחם ובהשפעתם של מפקדי האקדמיה מול הצבא, ובעבר התקיים דיון בדבר האפשרות לשנות את כלל הפרישה.
מפקד האקדמיה מ-2018, ה-60 במספר, הוא לוטננט גנרל דריל ויליאמס.
לפטון

מאפיינים

הלפטונים הם האלקטרון, המיואון והטאו, ושלושה סוגי נייטרינו המקבילים להם, וכן האנטי-חלקיקים המתאימים להם.
לכל הלפטונים מטען שלם, כאשר ללפטונים עצמם מטען שלילי, לאנטי-לפטונים מטען חיובי, ולנייטרינואים מטען 0. ללפטונים הטעונים יכול להיות ספין הן שמאלי והן ימני, ואילו בקרב הנייטרינואים יש הפרדה: הנייטרינואים מתנהגים כבורג שמאלי, והאנטי-נייטרינואים - כבורג ימני.
בתגובות בין חלקיקי יסוד, המספר הלפטוני, מספר הלפטונים מכל סוג ("דור"), משתמר כמעט בכל המקרים (יוצא דופן בולט הוא תנודת נייטרינואים). חוק שימור נוסף, המתקיים גם הוא כמעט תמיד (יוצא הדופן הוא האנומליה הכיראלית), הוא שימור מספר הלפטונים הכולל.
פלמינג פאולסן

קריירת מועדונים

פאולסן החל לשחק כדורגל מקצועני בשנת 1984 כאשר חתם בארהוס מליגת העל הדנית. בשנת 1985 נבחר פאולסן כתגלית השנה בכדורגל הדני, ובעקבות הצלחתו, חתם בשנת 1986 בריאל מדריד קסטיליה, קבוצת המשנה של מועדון הפאר הספרדי ריאל מדריד. לאחר שנה אחת במדריד, בה הבקיע עשרה שערים ב-40 הופעות, חתם פאולסן בפ.צ. קלן מהבונדסליגה, וחבר לבן ארצו מורטן אולסן ששיחק בהגנת הקבוצה. הצלחתו של פאולסן בקלן הייתה מיידית, ובעונתו הראשונה בקבוצה, 1987/88, הבקיע 13 שערי ליגה, ושיתף פעולה בהתקפה עם תומאס הסלר, פייר ליטבארסקי ותומאס אלופס. וקלן סיימה את העונה במקום השלישי. פאולסן שיחק בקלן גם בעונת 1988/89, ואמנם ירדה תפוקתו לחמישה שערים, אך הקבוצה סיימה את העונה במקום השני. את עונת 1989/90 החל פאולסן בקלן, אך לאחר שלושה מחזורים חתם בפ.ס.וו. איינדהובן, שם חבר לבן ארצו יאן היינצה, וזכה בעונתו היחידה במועדון בגביע ההולנדי, לאחר ניצחון 1-0 בגמר על ויטסה ארנהם. בתום עונה זו, בה הבקיע עשרה שערי ליגה, חתם פאולסן בבורוסיה דורטמונד.
פאולסן הפך במהרה לאהוב על ידי הקהל של בורוסיה דורטמונד, ושיתף פעולה בשנים הראשונות בהתקפת הקבוצה עם יורגן וגמן, מיכאל רומניגה ומיכאל צורק. בעונתו הראשונה בקבוצה, 1990/91, דורטמונד סיימה במקום העשירי בלבד בבונדסליגה, כשפאולסן תרם חמישה שערי ליגה. בעונתו השנייה בקבוצה, 1991/92, הבקיע פאולסן שבעה שערים וקיבל חיזוק התקפי לקבוצה בדמות סטפן שפויזאט, ודורטמונד סיימה במקום השני בליגה, ולא זכתה באליפות רק בגין הפרש שערים נחות יותר משל האלופה שטוטגרט. בעונת 1992/93 פאולסן שוב הבקיע שבעה שערים, אך נפצע באפריל 1993 בברכו, והיה מושבת לתקופה של כחצי שנה. דורטמונד סיימה עונה זו במקום הרביעי. פאולסן חזר באוקטובר 1993, וערך 24 הופעות בעונת 1993/94, אך לא הבקיע בעונה זו, שגם אותה דורטמונד סיימה רביעית, ולו שער אחד. בספטמבר 1994 נפצע פאולסן שוב בצורה חמורה במשחק הגביע הגרמני מול קייזרסלאוטרן, והיה מושבת עד לחודש מרץ 1995. פאולסן ערך בסך הכל שש הופעות בעונת 1994/95, ובסיומה נאלץ לפרוש מכדורגל בגיל 29 בלבד, בגין הפציעות החוזרות. עם זאת, פאולסן רשם זכייה באליפות בעונה זו עם בורוסיה דורטמונד. 
בשנת 1998 חזר פאולסן לשחק כדורגל לעת מצוא, כאשר ערך מספר הופעות במדי קבוצת הכדורגל של עיר הולדתו בראבראנד בדנמרק. פאולסן ערך 40 הופעות והבקיע 15 שערים בקבוצה, במשך שש שנים.

קריירה בינלאומית

פאולסן ערך את הבכורה בנבחרת דנמרק בשנת 1987, תחת המאמן הגרמני ספ פיונטק. בשנת 1988 השתתף פאולסן עם הנבחרת ביורו 1988, אותו סיימה דנמרק עם שלושה הפסדים ואפס נקודות. פאולסן הבקיע שער אחד בטורניר, בהפסד 3-2 לנבחרת ספרד. בשנת 1992 היה פאולסן חלק בלתי נפרד מהזכייה המפתיעה של נבחרת דנמרק ביורו 1992, כאשר פתח בהרכב בכל חמשת המשחקים עד לזכייה. בחצי הגמר מול נבחרת הולנד, הבקיע פאולסן את הפנדל שלו בבעיטות ההכרעה, לאחר ש-120 הדקות הסתיימו בתוצאה 2-2, מול חברו דאז לפ.ס.וו. איינדהובן, השוער ההולנדי הנס ואן ברויקלן. בגמר פאולסן היטיב לשחק, כאשר דנמרק ניצחה 2-0 את נבחרת גרמניה וזכתה בגביע. פאולסן ערך את הופעתו האחרונה במדים הלאומיים בשנת 1994, ולזכותו 21 שערים ב-62 הופעות.

קריירת אימון

לאחר פרישתו, מונה פאולסן כמנהל הספורטיבי של ארהוס. פאולסן הציע את התפטרותו כאשר המועדון נקלע לקשיים כלכליים, והמועדון קיבל את הצעתו. לאחר מכן שימש עוזר מאמן בהורסנס מליגת העל הדנית, בין השנים 2005 ו-2009. אחר כך מילא תפקיד זה במשך שלושה חודשים ברנדרס, אך התפטר מתפקידו כאשר פוטר המאמן ג'ון ינסן. אחר כך שימש עוזר מאמן גם באודנזה בולדקלאב ושוב בארהוס.
במקביל, פאולסן מלמד ילדים בבית ספר לכדורגל.
P-3

P-3 (קוד דיווח נאט"ו: "דמבו"; "Dumbo") הוא מכ"ם גילוי אווירי לטווח בינוני, אשר יוצר בברית המועצות בסוף מלחמת העולם השנייה. 
זהו המכ"ם התלת ממדי הראשון שיוצר בברית המועצות (מספק מלבד קוארדינטות גם נתון גובה משוער של המטרה). סימן ההיכר העיקרי החיצוני של המכ"ם הוא שתי אנטנות מסוג יאגי. 
זמן סיבוב המכ"ם היה איטי ובוצע באמצעות שליטה ידנית. יכולת האבחנה באזימוט המטרה נמוכה (כ- 4 מעלות).
Code Complete

ההכרה הבינלאומית

הספר קיבל ביקורות מצוינות וזכה בפרס Jolt Awards בשנת 1993.
ארונאצ'ל פרדש

היסטוריה


כלים מן התקופה הנאוליתית נמצאו באזור ארונאצ'ל פרדש מעידים על כך שאנשים חיו באזור זה למשך 11,000 שנים לפחות. ההיסטוריה של ארונאצ'ל פרדש בתקופה הפרו-מודרנית אינה ברורה מאוד. מסורות שבעל פה מעידות על מוצא התושבים המקומיים מצפון טיבט. השבטים המקומיים היו אוטונומיים יחסית עד עצמאותה של הודו בשנת 1947.
בשנים 1913–1914 נפגשו בהודו נציגים של סין, טיבט ובריטניה בתיווכו של הנרי מקמהון על מנת לשרטט את הגבולות באזור בין הודו הבריטית לבין טיבט. לבסוף, לאחר מחלוקות רבות שורטט קו מקמהון. המצב החל להשתנות במחצית השנייה של שנות ה-40, כאשר הודו הפכה לעצמאית והוקמה הרפובליקה העממית של סין. לאחר סכסוכים רבים, נקבע הגבול הבינלאומי באזור. האזור התלקח שוב בשנת 1962, כאשר התרחשה מלחמת הודו-סין. סין פלשה לארונאצ'ל פרדש וכבשה את רובו, אך בשנת 1963 נסוגו שוב לקו מקמהון כתוצאה מלחץ בינלאומי. המתיחות בין הודו לסין נמשכת עד היום.

מחוזות

ארונאצ'ל פרדש מחולקת ל-20 מחוזות.

כלכלה


התוצר המקומי הגולמי של ארנצ'ל פראדש נאמד ב-1.75 מיליארד דולר ב-2012. הענף המרכזי בכלכלה הוא החקלאות. נהוג לגדל באזור אורז, תירס, דוחן, חיטה, קטניות, קני סוכר, זנגביל ושמן. האזור נחשב לאידיאלי גם עבור מטעי פרות.

דמוגרפיה ותרבות

מבחינה אתנית, ארנצ'ל פראדש היא מדינה מגוונת מאוד, והתרבות המקומית משתנה מאזור לאזור. האוריינות עלה בשנים האחרונות, 66.95% (73.69% בקרב הגברים ו-59.57% בקרב הנשים) בשנת 2011 לעומת 54.74% בשנת 2001. 
מבחינה לשונית, ארנצ'ל פראדש היא אחד מהאזורים המגוונים ביותר באסיה, עם כעשרות לשונות ואין ספור דיאלקטים.
חוזה רוס-ביזנטיון (911)

חוזה רוס-ביזנטיון משנת 911 הוא החוזה המקיף והמפורט ביותר שנחתם בין האימפריה הביזנטית ורוס של קייב במאה ה-10. קדם לו החוזה מ- 907.
לטקסט של החוזה הנכלל בכרוניקה הרוסית הראשונה יש דמיון רב בתוכן ובסגנון עם חוזי מסחר מאוחרים יותר שנחתמו על ידי ביזנטיון עם ערי המסחר האיטלקיות . הוא נכתב בשתי שפות ונחתם, באופן אישי, על ידי לאו השישי. הטקסט, גם, כולל נאומים של הצדדים החתומים. לא ידועים חוזים אחרים דומים ועתיקים בעלי מורכבות רבה כל כך בקרב חברות אחרות באירופה מאותה תקופה.
החוזה פותח במנייה ארוכה של שליחי ה'רוס' ששמות כולם הם נורדיים: קרל, אינגיאלד, פארולף, ורמונד, הרולאף, גונאר, הארולד, קאמי, פריתלייף, הרואר, אנגנטיר, תרואנד, לייטולף, פאסט וסטיינווית. סעיפים 3 עד 7 מסדירים את המשפט הפלילי ואת חיי המושבה שלהם בקונסטנטינופול. יש גם סעיף על ירושה של סוחר שמת בבירת האימפריה. סעיף 8 מוקדש למשפט ימי. הסעיפים הבאים מגדילים את כופר הנפש עבור שבויים, החלפת פושעים ומעמד שכירי החרב הורנגים המשרתים את הביזנטים.
חומצה חנקיתית

הכנה

ניתן להכין חומצה חנקיתית על ידי הוספת מינרל חומצי כלשהו לנתרן חנקיתי.

פירוק

חומצה חנקיתית מתפרקת במהירות לחנקן דו־חמצני, חד תחמוצת החנקן ומים כאשר היא בתמיסה.
2HNO₂ → NO₂ + NO + H₂O
כמו כן, חומצה חנקיתית מתפרקת לחומצה חנקתית חמצן דו־חנקני ומים.
4HNO₂ → 2HNO₃ + N₂O + H₂O

תגובות כימיות נפוצות

ניתן לעשות שימוש בחומצה חנקיתית על מנת להכין מלחי דיאזוניום שמגיבים עם אנילינים ופנולים ליצירת תרכובות אזו כמדד איכותי לבדיקת אמינים ארומטיים. תגובה כימית זו משמשת גם ליצירת צבעי־אזו. משתמשים בחומצה חנקיתית כדי להרוס תמיסות נתרן אזיד שהן בעלות פוטנציאל פיצוץ ורעילוּת. חומצה חנקיתית נוצרת בדרך כלל על המקום באמצעות התגובה של חומצה מינרלית עם נתרן חנקיתי.

הקשר לאטמוספירה

חומצה חנקיתית היא חומר ביניים אטמוספירי חשוב. היא נוצרת על ידי התגובה ההטרוגנית של דו־תחמוצת החנקן ומים על פני משטחים שונים כגון גז אטמוספירי. החומצה עוברת מיד פוטוליזה והופכת לרדיקל הידרוקסיל המהווה חלק גדול משכבת האוזון שבטרופוספירה (האטמוספירה התחתונה).